Glatsch fatg sez

Er sche la paletta da glatschs è enormamain vasta, è in glatsch fatg sez anc adina il meglier da tut! 

Jau ma regord anc exactamain sco mes frars e jau faschevan pli baud sezs glatsch da stad. Nus faschevan in sirup fitg dultsch – cun bunamain dapli sirup che aua – svidavan quel en ina furmina u in bitgerin, zac, anc spert in bastunet d’in glatsch lien ed alura tut ensemen en la glatschera. Il mender era alura il spetgar. Adina cur che nus aveva n l’idea gloriusa da far glatsch, vulevan nus natiralmain mangiar quel immediat La consequenza era che nus currivan mintga tschintg minutas a guardar, sch’il glatsch saja forsa gia dir avunda e faschevan la prova, sch’il bastun tegnia. Gea, pazienza n’era gia alura betg mia fermezza! 

Dapi alura n’hai jau mai pli fatg mezza glatsch. Jau hai dentant gì tar ina collega in bunischem sorbet fatg sez. Ella m’aveva servì in glatsch d’apricosas e quel era stupent. Ins badava exactamain ch’ella aveva prendì fritga frestga e propi bella madira. Jau na sun uschiglio betg quella dal sorbet, ma quel m’ha propi gustà! 

Forsa emprov jau uss puspè ina giada da far mezza glatsch. E, sche la pazienza n’è betg gronda avunda, alura vom jau giun tschaler e prend in da quels glatschs che spetga – mintga singul pachetà en bainin en folia – ch’el vegnia mangià d’insatgi ... 

Cordialmain
Karin Kohler-Pattis